送劉季孫守隰州
作者：張耒
朝代：宋

paragraphs: 君家將軍本縫掖，叱咤西摧賀蘭石。
一時成敗何足論，要使英名垂竹帛。
到君奇骨尚虎頭，白鬚千騎守邊州。
插架萬籤供記覽，探囊五字擅風流。
大河之東士精勇，日飲不妨飛獵鞚。
五更吹角建牙旗，萬馬合圍行酒甕。
朝裘風勁黑貂暖，夜帷雪滿青氈重。
樂哉閉口莫言兵，雖有頗牧誰能用。